Nøgleord

Sammendrag



Nøgleord

1. Tilnærmelse af lovgivningerne – genetisk modificerede fødevarer og foderstoffer – forordning nr. 1829/2003 – genetisk modificeret organisme – begreb

[Europa-Parlamentets og Rådets forordning nr. 1829/2003, art. 2, nr. 5)]

2. Tilnærmelse af lovgivningerne – genetisk modificerede fødevarer og foderstoffer – forordning nr. 1829/2003 – anvendelsesområde

[Europa-Parlamentets og Rådets forordning nr. 178/2002, art. 2, og forordning nr. 1829/2003, art. 2, nr. 1), 10) og 13), og art. 3, stk. 1, litra c); Europa-Parlamentets og Rådets direktiv 2000/13, art. 6, stk. 4, litra a)]

3. Tilnærmelse af lovgivningerne – genetisk modificerede fødevarer og foderstoffer – forordning nr. 1829/2003 – godkendelses- og overvågningsforpligtelse for en fødevare

(Europa-Parlamentets og Rådets forordning nr. 1829/2003, art. 3, stk. 1, art. 4, stk. 2, og art. 12, stk. 2)

Sammendrag

1. Begrebet genetisk modificeret organisme som omhandlet i artikel 2, nr. 5), i forordning nr. 1829/2003 om genetisk modificerede fødevarer og foderstoffer skal fortolkes således, at et stof som pollen fra en genetisk modificeret majsvariant, som har mistet sin reproduktionsevne, og som er blottet for enhver evne til at overføre det genetiske materiale, som det indeholder, ikke længere henhører under dette begreb.

(jf. præmis 62 og domskonkl. 1)

2. Artikel 2, nr. 1), 10) og 13), og artikel 3, stk. 1, litra c), i forordning nr. 1829/2003 om genetisk modificerede fødevarer og foderstoffer, artikel 2 i forordning nr. 178/2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed og artikel 6, stk. 4, litra a), i direktiv 2000/13 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler skal fortolkes således, at når et stof som pollen, der indeholder genetisk modificeret dna og genetisk modificerede proteiner, ikke kan anses for en genetisk modificeret organisme, udgør produkter såsom honning og kosttilskud, som indeholder et sådant stof, fødevarer, der indeholder ingredienser, der er fremstillet af genetisk modificerede organismer som omhandlet i artikel 3, stk. 1, litra c), i forordning nr. 1829/2003. En sådan kvalifikation kan lægges til grund, uanset om overførslen af et sådant stof har været tilsigtet eller utilsigtet.

Pollen er nemlig ikke et fremmed stof eller en urenhed i honningen, men en normal bestanddel af denne, der ifølge EU-lovgivers vilje i princippet ikke kan fjernes, selv om hyppigheden af og de mængder, hvori den findes i honningen, afhænger af visse tilfældigheder i løbet af fremstillingsfasen. Pollen skal således anses for et stof, der anvendes ved fremstilling eller tilberedning af et levnedsmiddel, og som stadig forefindes i færdigvaren, og det skal derfor kvalificeres som »ingrediens« som omhandlet i artikel 2, nr. 13), i forordning nr. 1829/2003 og artikel 6, stk. 4, litra a), i direktiv 2000/13.

(jf. præmis 77-79 og 92 samt domskonkl. 2)

3. Artikel 3, stk. 1, og artikel 4, stk. 2, i forordning nr. 1829/2003 om genetisk modificerede fødevarer og foderstoffer skal fortolkes således, at når de underlægger en fødevare en godkendelses- og overvågningsforpligtelse, kan der ikke på denne forpligtelse analogt anvendes en tolerancetærskel som den, der er fastsat for mærkning ved forordningens artikel 12, stk. 2.

(jf. præmis 108 og domskonkl. 3)